ญี่ปุ่นฉาวอีกบริษัทลงทุนตกแต่งบัญชี
บริษัทให้คำปรึกษาการลงทุนญี่ปุ่นฉาวอีก ถูกระงับดำเนินงานชั่วคราว หลังพบมีการตกแต่งบัญชี
25 ก.พ. 2555

บริษัทให้คำปรึกษาการลงทุนญี่ปุ่นฉาวอีก ถูกระงับดำเนินงานชั่วคราว หลังพบมีการตกแต่งบัญชี
โชซาบุโระ จิมิ ประธานองค์กรกำกับดูแลสถาบันการเงิน (เอฟเอสเอ) ประกาศระงับดำเนินงานของบริษัทที่ปรึกษาการลงทุนเอไอเจเป็นเวลา 1 เดือน หลังทีมตรวจสอบพบว่าบริษัท เอไอเจ ขาดทุนมากกว่า 2,300 ล้านเหรียญสหรัฐ ในการบริหารรกองทุนบำเหน็จบำนาญ แต่บริษัทปกปิดการขาดทุนดังกล่าวมานานหลายปี 
บริษัท เอไอเจ อาจปกปิดข้อมูลผลตอบแทนแบบสะสมปริมาณสูงถึง 240% ตั้งแต่บริษัทเริ่มกิจการมาตั้งแต่ปี 2543 ทว่า ทนายความของเอไอเจ ระบุว่า บริษัทไม่ได้ปกปิดข้อมูลใดๆ และพร้อมที่จะให้คำอธิบายเกี่ยวกับข้อมูลดังกล่าวทันทีหลังจากเสร็จสิ้นคดีในชั้นศาล
ทั้งนี้ รายงานของบริษัทซึ่งส่งให้กับเอฟเอสเอ ระบุว่า เมื่อเดือน ธ.ค. 2553 บริษัทมีลูกค้า 120 ราย และดูแลด้านกองทุนบำเหน็จบำนาญของธุรกิจรถบรรทุกก่อสร้าง ประปาทั้งขนาดเล็กและขนาดกลาง และบริษัทเทคโนโลยีชื่อดังอย่าง ยาสกาวา อิเล็กทรอนิกส์ รวมมูลค่าสูงถึง 1.83 แสนล้านเยน 
องค์กรเอฟเอสเอประกาศด้วยว่า จะร่วมมือกับกระทรวงแรงงานเพื่อตรวจสอบการทำงานของบริษัทให้คำปรึกษาด้านการลงทุนของญี่ปุ่นทั้ง 263 แห่งโดยเร็วที่สุด เพื่อป้องกันไม่ให้เหตุการณ์เช่นนี้เกิดขึ้นซ้ำอีก โดยก่อนหน้านี้ ผู้บริหารบริษัท โอลิมปัส ถูกจับกุมฐานตกแต่งบัญชีงบดุลประจำปีเพื่อปิดบังผลประกอบการที่ขาดทุน